การประกอบธุรกิจแต่ละสายผลิตภัณฑ์

3.1 ลักษณะผลิตภัณฑ์และบริการ

- ดูรายละเอียดได้จากข้อ 2.ลักษณะการประกอบธุรกิจ –

3.2 การตลาดและภาวะการแข่งขัน

  3.2.1 สภาพการแข่งขันภายในอุตสาหกรรม

ปริมาณการผลิตเหล็กและเหล็กกล้าที่สำคัญในปี 2555 มีประมาณ 6,763,387 เมตริกตัน
(ไม่รวมผลิตภัณฑ์เหล็กกึ่งสำเร็จรูป เหล็กแผ่นรีดเย็น
เหล็กแผ่นเคลือบและท่อเหล็กเพื่อไม่ให้เกิดการนับซ้ำ) ลดลงร้อยละ 2.49
เมื่อเทียบกับช่วงเดียวกันของปีก่อน และเมื่อพิจารณาในรายผลิตภัณฑ์พบว่า
ผลิตภัณฑ์ที่มีการผลิตลดลงมากที่สุดในช่วงนี้ คือ ผลิตภัณฑ์เหล็กกึ่งสำเร็จรูปลดลง ร้อยละ 21.94
แต่เหล็กทรงยาว เพิ่มขึ้นเล็กน้อย ร้อยละ 0.78
ในขณะที่เหล็กทรงแบนก็เพิ่มขึ้นเล็กน้อยเช่นเดียวกัน คือ ร้อยละ 0.95 โดยเหล็กแผ่นรีดเย็น
เพิ่มขึ้นมากที่สุด ร้อยละ 13.35
เนื่องจากอุตสาหกรรมยานยนต์ซึ่งเป็นผูใช้ที่สำคัญมีการผลิตที่ขยายตัวเพิ่มมากขึ้นจากนโยบายรถยนต์คันแรกของรัฐบาล
รองลงมาคือเหล็กแผ่นเคลือบชนิดอื่นๆ เพิ่มขึ้น ร้อยละ 12.02 และเหล็กแผ่นเคลือบสังกะสี เพิ่มขึ้น
ร้อยละ 6.90 แต่ในส่วนของเหล็กแผ่นรีดร้อนกลับมีการผลิตที่ลดลง ร้อยละ6.13
เนื่องจากสถานการณ์การแข่งขันในอุตสาหกรรมเหล็กโลกที่สูงขึ้น จึงทำใหผู้ผลิตรายใหญ่ เช่น จีน
ส่งเหล็กราคาถูกเข้ามาแข่งขันในตลาดเหล็กไทยเพิ่มมากขึ้น
นอกจากนี้ยังเป็นผลมาจากการนำเข้าเหล็กกล้าเจือ (Alloyed product) ที่ยังมีอยู่อย่างต่อเนื่อง

ปริมาณความต้องการใช้ในประเทศของเหล็กและเหล็กกล้าที่สำคัญในปี 2555 มีประมาณ
17,548,000 เมตริกตัน
( ไม่รวมผลิตภัณฑ์เหล็กกึ่งสำเร็จรูป เหล็กแผ่นรีดเย็น
เหล็กแผ่นเคลือบและท่อเหล็กเพื่อไม่ให้เกิดการนับซ้ำ ) เพิ่มขึ้น ร้อยละ 19.81
เมื่อเทียบกับช่วงเดียวกันของปีก่อน และเมื่อพิจารณาในรายผลิตภัณฑ์ พบว่า
ผลิตภัณฑ์ที่มีการผลิตเพิ่มขึ้นมากที่สุดในช่วงนี้ คือ เหล็กทรงแบน เพิ่มขึ้นร้อยละ 27.95
โดยเหล็กแผ่นรีดร้อน เพิ่มขึ้น ร้อยละ 21.45 และเหล็กแผ่นรีดเย็น เพิ่มขึ้น ร้อยละ7.28
ซึ่งเป็นผลมาจากการขยายตัวของอุตสาหกรรมยานยนต์ โดยส่วนใหญ่จะเป็นเหล็กที่นำเข้า
มาจากประเทศญี่ปุ่น สำหรับเหล็กทรงยาว เพิ่มขึ้น ร้อยละ 2.91
เนื่องจากภาคอสังหาริมทรัพย์ที่ขยายตัว เพิ่มขึ้น ตั้งแต่ช่วงไตรมาสที่ 2
โดยจะเห็นได้จากข้อมูลเครื่องชี้ธุรกิจอสังหาริมทรัพย์ที่ส่งสัญญาณดีขึ้นของธนาคารแห่งประเทศไทย
เช่น ข้อมูลการออกใบอนุญาตจัดสรรที่ดินเพื่อที่อยู่อาศัย การขออนุญาตจดทะเบียนอพาร์ตเมนต์
และคอนโดมิเนียมรวมทั้งยอดขายซีเมนต์ที่เพิ่มมากขึ้น

ที่มา : ข้อมูลจากสำนักงานเศรษฐกิจอุตสาหกรรม

  3.2.2 แนวโน้มภาวะอุตสาหกรรมและการแข่งขัน

สถานการณ์อุตสาหกรรมเหล็กในปี 2556
ในส่วนของเหล็กทรงแบนโดยเฉพาะเหล็กที่ใช้ในอุตสาหกรรมยานยนต์ ได้แก่
เหล็กแผ่นรีดร้อนชนิดกัดกรดและเคลือบน้ำมัน (HR sheet P&O)เหล็กแผ่นรีดเย็น (CR carbon
steel)และเหล็กเคลือบสังกะสี (Galv.sheet (EG))
คาดการณ์ว่าการผลิตและความต้องการใช้ในประเทศจะเพิ่มขึ้น
เนื่องจากนโยบายรถยนต์คันแรกของรัฐบาลซึ่งถึงแม้จะหมดระยะเวลาแล้วแต่ก็ยังมีรถยนต์ที่ยังต้องรอการส่งมอบอีก
จึงส่งผลทำให้แนวโน้มสถานการณ์เหล็กทรงแบนในปี 2556 ขยายตัวขึ้น
สำหรับในส่วนของเหล็กทรงยาวคาดการณ์ว่าในปี 2556
จะทรงตัวเนื่องจากภาคอสังหาริมทรัพย์พบว่าโครงการต่างๆ
ของภาครัฐและเอกชนยังคงทรงตัวอยู่จึงมีผลทำให้แนวโน้มสถานการณ์การผลิตและความต้องการใช้ในประเทศของเหล็กในกลุ่มทรงยาวทรงตัวด้วย

  3.2.3 ช่องทางการจัดจำหน่าย

การจำหน่ายผลิตภัณฑ์เหล็กของบริษัทในระยะแรก
กำหนดช่องทางการจัดจำหน่ายทั้งการขายตรงให้กับผู้ใช้
และจำหน่ายผ่านไปยังผู้ค้ารายอื่นรวมถึงการจำหน่ายผ่านนายหน้า
ด้วยภาพรวมของตลาดที่มีขนาดค่อนข้างใหญ่มาก
เกณฑ์การพิจารณาเลือกช่องทางการจัดจำหน่ายผลิตภัณฑ์ของบริษัท
จึงเน้นการพิจารณาประกอบกันระหว่างขนาดคำสั่งซื้อ อัตรากำไรและความเสี่ยง
รวมถึงระยะเวลาการจัดเก็บเงิน
เพื่อสร้างและขยายฐานรายได้รวมถึงผลตอบแทนของกิจการให้เติบโตขึ้นตามลำดับ

  3.2.4 การผลิต

นับแต่ปี 2553 เป็นต้นมา บริษัทได้เพิ่มการทำธุรกรรมในลักษณะจ้างผลิต
โดยบริษัทเป็นผู้จัดหาวัตถุดิบ ได้แก่ เหล็กรีดร้อนชนิดม้วน
ส่งให้กับโรงงานผู้ผลิตท่อเหล็กและเหล็กรูปพรรณ
และว่าจ้างให้โรงงานดังกล่าวผลิตสินค้าสำเร็จรูปให้กับบริษัท เพื่อจำหน่ายต่อให้กับลูกค้า
โดยบริษัทคาดว่าธุรกรรมดังกล่าวจะช่วยสร้างอัตราผลตอบแทนในอัตราที่สูงมากกว่าธุรกรรมลักษณะซื้อมาขายไป

แต่ ณ ปัจจุบัน บริษัทและบริษัทย่อยมียอดขายในปริมาณที่ลดลง
เนื่องจากประสพปัญหาจากผู้จำหน่ายสินค้าสำคัญรายหนึ่งของบริษัทและบริษัทย่อย
ซึ่งเป็นโรงงานผู้ผลิตเหล็กรีดร้อนชนิดม้วนรายใหญ่ภายในประเทศ
หยุดสายการผลิตชั่วคราวเพื่อซ่อมบำรุงเครื่องจักรประจำปี
และยังคงหยุดมาอย่างต่อเนื่องนับตั้งแต่เดือนสิงหาคม 2555
และจากภาวะที่มีการนำเข้าสินค้าจากต่างประเทศเข้ามาทุ่มตลาดภายในประเทศ
จึงสามารถจัดส่งสินค้าให้กับบริษัทและบริษัทย่อยได้ในปริมาณที่ลดลง
ทำให้บริษัทและบริษัทย่อยมีอัตราการหมุนเวียนของสินค้าลดลง ส่งผลต่อเนื่องให้รายได้จากการขายปี
2555 ปรับลดลง

สำหรับสายการผลิตของส่วนงานที่ยกเลิก ซึ่งบริษัทมีโรงงาน 1 แห่ง ตั้งอยู่ที่ 480 หมู่ 1
ถนนบ้านค่าย – บ้านบึง ตำบลละหาร อำเภอปลวกแดง จังหวัดระยอง ล่าสุดในเดือนธันวาคม
2554
บริษัทได้ดำเนินการตีโอนกรรมสิทธิ์ที่ดินพร้อมโรงงานดังกล่าวชำระหนี้แบบเบ็ดเสร็จให้กับธนาคารเจ้าหนี้แล้ว

  3.2.5 นโยบายการผลิต

ปัจจัยหลักที่บริษัทพิจารณาในการสั่งจ้างผลิตสินค้า ได้แก่ ระยะเวลาการส่งมอบสินค้าและอัตรากำไร
โดยการจ้างผลิตในช่วงที่ผ่านมา
บริษัทยังคงยึดถือหลักการจับคู่คำสั่งซื้อขายเช่นเดียวกันกับรายการซื้อมาขายไป
โดยจัดหาวัตถุดิบในปริมาณ
ที่เหมาะสมเพื่อทำการผลิตสินค้าจัดส่งให้ตามคำสั่งซื้อของลูกค้า

  3.2.6 ผลกระทบต่อสิ่งแวดล้อม

ในการคัดเลือกผู้ผลิตของบริษัท
บริษัทจะพิจารณาเลือกผู้ประกอบการที่ได้รับการรับรองมาตรฐานสินค้าและกระบวนการผลิตจากหน่วยงานที่เกี่ยวข้อง
และมีการปฏิบัติตามข้อกำหนดด้านการควบคุมผลกระทบต่อสิ่งแวดล้อมที่เกี่ยวข้อง

ทั้งนี้ สำหรับส่วนงานที่ยกเลิก
ในช่วงที่ผ่านมาบริษัทได้ปฏิบัติตามกฎหมายและข้อกำหนดของทุกหน่วยงานที่กำกับดูแลเช่นกัน

การวิจัยและพัฒนา

- ไม่มี -